# Bro-Dreger

Bro-Dreger :
| Anv(ioù) all | Treger |
| Anv gallek | Trégor |
| Geografiezh ||
| Rannvro | Rannvro Breizh |
| Departamant | Aodoù-an-Arvor, Penn-ar-Bed |
| Kêr-benn | Landreger |
| Kêrioù pennañ | Montroulez, Lannuon, Gwengamp |
| Daveennoù lec'hiañ | |
| Gorread | 2 251 km² |
| Lein uhelañ | 306 m (Roc'h C'hlas) |
| Poblañs ||
| Annezidi | Tregeriad, Tregeriadez |
| Poblañs | 205 023 ann. (2010) |
| Stankter | 91,08 ann./km² |
| Yezhoù | Brezhoneg Treger, galleg |
| Relijion | Katoligiezh |
| Istor ||
| Savidigezh Eskopti Treger | 865 |
| Diskar Treger | 27 a viz Genver 1790 |
| kemmañ |
Bro-Dreger pe Treger (e galleg : Trégor pe Trégor(r)ois pe Tréguier) a zo unan eus nav bro diazez Breizh, hag a glot dre-vras gant an nav eskopti a oa bet e Breizh betek an Dispac'h Gall, war-bouez un dek parrez bennak eus Bro-Dreger hag a oa stag ouzh eskopti Dol. Koshoc'h eo ar vro eget an departamantoù, a zo bet savet e 1790.

## Douaroniezh

E Gwalarn Breizh emañ Treger. Hiziv ec'h endalc'h e diriad lodenn Gornôg departamant Aodoù-an-Arvor hag ur bastellig-vro e biz departamant Penn-ar-Bed ("Treger Izel"). Teir dourredenn a yae d'ober an harzoù anezhi,
* ar C'hevleud ha Rinier Montroulez er C'hornôg
* al Leñv, ha goude-se aber an Trev goude ar c'hember gant hemañ diwezhañ.

### Stêrioù

A gornôg da reter:
* Kefleud
* Dosenn
* Dourdu
* Douron
* Yar
* Rozkoad
* Kerdu
* Leger
* Gindi
* Yeodi
* Treñv
* Leñv
A-hend-all, ouzhpenn Treger Izel, etre Kefleud ha Leger, e komzer ivez eus
* Treger Vras etre Leger ha Treñv ;
* Treger Vihan etre Treñv ha Leñv .

### Menezioù

Bevennet eo Bro-Dreger, er c'hreisteiz, gant Menez Are, eus eienenn ar C'hefleud da hini al Leñv (Kerchouan).
Ar menezioù se a ra an disparti gant Bro-Gernev.

## Anv

Dont a rafe an anv eus Tri+*kor = Tri bagad.
Gwelout breutadenn war bajenn Landreger.

## Istor
### Eskopti Treger

    Pennad pennañ : Eskopti Treger
Diazezer an eskopti a zo bet, hervez an hengoun, sant Tudwal (Tugdual dre fazi), anvet ivez Pabu (Tad). P'eo unan eus ar seiz sant diazezer Breizh e oa Landreger war hent ar birc'hinrided a rae Tro Breizh. Bevañ a rae sant Tudwal er VI$^{vet}$ kantved hag eus Kembre e oa deuet. Roet e vije bet, gant e eontr Riwal, roue Domnonea, pe gant e genderv Derrog, un tamm douar evit ma vije savet un abati, hini Landreger. Daoust ma vije bet dilennet sant Tudwal da eskob e 532, ne gaver ket roud eus an eskopti a-raok an X$^{vet}$ kantved. Er XIII$^{vet}$ kantved e tap sant Erwan, barner-Iliz ha person, ganet er Vinic'hi, e-kichen Landreger, ur vrud a santelezh ken buan m'eo santelaet daou-ugent vloaz goude e varv e 1303.
An eskob a zo staliet e Sant-Brieg bremañ a zo eskob Sant-Brieg ha Landreger diouzh e ditl ofisiel.

### Bro Dreger bremañ

127 kumun a-vremañ a ya d'ober Bro-Dreger istorel.
Hervez niveradeg 2010 e oa 205 023 annezad hag ur gorread a 2 251 km². Lannuon, Montroulez (glann dehou) ha Gwengamp eo ar c'hêrioù pennañ.

## Yezhoù
### Brezhoneg

    Pennad pennañ : Brezhoneg Treger
Emañ Bro-Dreger e Breizh-Izel evit an darn vrasañ ha komzet e veze brezhoneg eno. N'eus nemet e daou barez e gevred ar vro e-lec'h e veze komzet gallaoueg.
E distro-skol 2024 e oa enskrivet er skol Diwan hag er c'hlasoù divyezhek 766 skoliad (11,3 % eus skolidi ar vro evit a sell ouzh ar c'hentañ derez).

## Giz Treger

Koef Treger, an doukenn, a veze kavet e-maez Treger a-wechoù, evel e kanton Kallag, e Kerne.

## Liammoù diavaez

* Listennad kumunioù Bro Dreger

## Notennoù ha daveennoù

* ↑ http://www.geobreizh.com/breizh/bre/sifrou-broiou.asp Sifroù Geobreizh (br)]
* ↑ E Boskazoù ha Plagad.
* ↑ Ofis Publik Ar Brezhoneg